作者:白居易
標題:酬思黯相公見過弊居戲贈
內容:軒蓋光照地，行人為裴回。呼傳君子出，乃是故人來。訪我入窮巷，引君登小臺。臺前多竹樹，池上無塵埃。貧家何所有，新酒三兩杯。停杯款曲語，上馬複遲回。留守不外宿，日斜宮漏催。但留金刀贈，未接玉山頹。家醞不敢惜，待君來即開。村妓不辭出，恐君囅然咍。